**Išrašas**

**KLAIPĖDOS MIESTO SAVIVALDYBĖS TARYBA**

**FINANSŲ IR EKONOMIKOS KOMITETAS**

**POSĖDŽIO PROTOKOLAS**

2021-10-19 Nr. TAR-108

Posėdžio data – 2021 m. spalio 13 d.

Pradžia – 14.00 val. (nuotoliniu būdu).

Posėdžio pirmininkas – Aidas Kaveckis.

Posėdžio sekretorė – Lietutė Demidova.

7. SVARSTYTA. Klaipėdos miesto savivaldybės tarybos 2017 m. birželio 29 d. sprendimo Nr. T2-142 „Dėl bepiločių orlaivių skrydžių ribojimo Klaipėdos miesto savivaldybės teritorijoje“ pripažinimas netekusiu galios.

Pranešėjas – M. Poimanskis. Primena, kad Civilinės aviacijos administracijos direktoriaus 2014 m. sausio 23 d. įsakymu Nr. 4R-17 „Dėl Bepiločių orlaivių naudojimo taisyklių patvirtinimo“ buvo patvirtintos Bepiločių orlaivių naudojimo taisyklės (toliau – Taisyklės). Taisyklės nustatė bendrąsias bepiločių orlaivių naudojimo taisykles, skrydžių vykdymo jais sąlygas ir tvarką, šiems orlaiviams taikomus techninius reikalavimus ir atitinkamų leidimų bei išimčių suteikimo tvarką. Pagal Taisyklių 10.1 papunktį, savivaldybėms buvo suteikta teisė riboti bepiločių orlaivių skrydžius, nustatyti sąlygas ar apribojimus tokiems skrydžiams. Tokie ribojimai, sąlygos ir apribojimai buvo nustatyti Klaipėdos miesto savivaldybės tarybos 2017 m. birželio 29 d. sprendime Nr. T2-142 „Dėl bepiločių orlaivių skrydžių ribojimo Klaipėdos miesto savivaldybės teritorijoje“.

2020 m. gruodžio 31 d. įsigalioję Europos Komisijos reglamentai 2019/945 (dėl bepiločių orlaivių sistemų ir trečiųjų valstybių bepiločių orlaivių sistemų naudotojų) ir 2019/947 (dėl bepiločių orlaivių naudojimo taisyklių ir tvarkos) nustatė naujas taisykles ir reikalavimus Europos Sąjungos bepiločių orlaivių savininkams ir pilotams, todėl Lietuvos transporto saugos administracijos direktorius 2020 m. gruodžio 30 d. įsakymu Nr. 2BE-440 „Dėl Civilinės aviacijos administracijos direktoriaus 2014 m. sausio 23 d. įsakymo Nr. 4R-17 „Dėl bepiločių orlaivių naudojimo taisyklių patvirtinimo“ pripažinimo netekusiu galios“, Taisykles panaikino.

Pripažinus netekusiu galios Civilinės aviacijos administracijos direktoriaus 2014 m. sausio 23 d. įsakymą Nr. 4R-17 „Dėl Bepiločių orlaivių naudojimo taisyklių patvirtinimo“, neliko teisinio pagrindo savivaldybėms riboti bepiločių orlaivių skrydžius, nustatyti sąlygas ar apribojimus tokiems skrydžiams. Kadangi buvo panaikintas teisės aktas, kuriame savivaldybei buvo nustatyti papildomi įgaliojimai, todėl naikintinas ir dėl tokių įgaliojimų vykdymo priimtas Savivaldybės tarybos 2017 m. birželio 29 d. sprendimas Nr. T2-142 „Dėl bepiločių orlaivių skrydžių ribojimo Klaipėdos miesto savivaldybės teritorijoje“.

M. Poimanskis atsako į klausimus.

A. Vaitkus siūlo, iki Tarybos posėdžio, komiteto nariams pateikti informaciją, kas bus su tomis teritorijomis, kurias reikia saugoti priėmus pateiktą sprendimą.

A. Barbšys siūlo pasidomėti, kur leidžiama skraidyti bepiločiams orlaiviams.

R. Taraškevičius siūlo tai pasiaiškinti iki Tarybos posėdžio.

S. Budinas prašo pranešėjo pateikti komiteto nariams informaciją, kokia situacija dabar įmonėse, kuriose (Savivaldybės administracijos direktoriaus įsakymu) buvo nustatyta neskraidymo zona bepiločiais orlaiviais (ar nebėra tokio statuso, ar įmonės turi galimybę kreiptis į kitas institucijas, galinčias suteikti tokį statusą).

NUTARTA:

7.1. Pritarti pateiktam sprendimo projektui.

7.2. Pateikti komiteto nariams, iki Tarybos posėdžio, informaciją kokia situacija dabar įmonėse, kuriose (Savivaldybės administracijos direktoriaus įsakymu) buvo nustatyta neskraidymo zona bepiločiais orlaiviais (ar nebėra tokio statuso, ar įmonės turi galimybę kreiptis į kitas institucijas, galinčias suteikti tokį statusą).

BALSUOTA: už – 3 (A. Kaveckis, R. Taraškevičius, S. Budinas), prieš – 0, susilaiko – 2 (A. Vaitkus, E. Andrejeva).

Posėdžio pirmininkas Aidas Kaveckis

Posėdžio sekretorė Lietutė Demidova